  Анжелика Тихонова корреспондент 19-20 пӧсьтолэзе Шаркан ёросысь Зар-Вишур гуртын быдэ вуонлы сӥзем «Эру» шулдыръяськон ортчиз. Туэ ужрад витетӥзэ радъяськиз ини. Со сярысь ивортодэтъя «Удмуртия» агентстволэн корреспондентэзлы удмурт егитъёслэн «Шунды» огазеяськонзылэн кивалтӥсез Алина Чернова вераз. Ужрадэ Вавож ёросысь Гурезь-Пудгаысь, Выль Бияысь, Шаркан ёросысь Бородульысь, Ляльшурысь, Кыкваысь, Зар-Вишурысь, Быгыысь, Балтачысь, Татарстанысь Варклед-Бӧдьяысь, Пермь улосвылысь Чернушкаысь 14-18 аресъем пиналъёс пыриськизы. Огъя 10 командаос люкаськизы. Соос визиткаос нырысь возьматӥзы, ваньмыз удмурт кылын вал. Собере кутскиз «Кык дыдыкъёс» вожвылъяськон. Котькуд командалэсь ныл но пи пыриськизы. Соос пӧртэм конькурсъёсты ортчизы. Кыкназы карнанэн ву вайизы, пиос пукыӵен ыбылӥськизы, нылъёс черсӥзы. Со понна ваньзылы дунъет пуктылӥзы Алина Чернова, «Шунды» огазеяськонлэн кивалтӥсезСо сяна, «Кык дыдыкъёс» вожвылъяськонэ пыриськисьёслэсь эктыны быгатэмзэс дунъязы. Озьы ик дасям пуослэсь чебер сяська мерттон инты лэсьтыса кельтӥзы. Вань вожвылъяськонъёс пыр ортчыса, «Кык дыдыкъёс» Гурезь-Пудгаысь пиналъёс луизы. Собере егитъёс быдэс командаен творческой номер возьматӥзы. Пельнянь кутонын вожвылъяськизы - кинлэн чебергес но кинлэн тросгес чаклазы.  Ваньзы пукизы, кутӥзы, кырӟазы. Вал на ветеранъёслэн но командазы. Соос нимаз пӧразы. Собере ӵошатӥзы кинлэн чебергес. Пиналъёс воксё пельнянь пӧраны уг быгато ни вылэм. Отын ик дышетскизы. Нырысьсэ пӧрасько, уг тодӥськы кызьы шуылӥзы Алина Чернова, «Шунды» огазеяськонлэн кивалтӥсезУжрадлы огъя йылпумъянъёсъя нырысетӥ инты басьтӥзы Татарстанысь Варклед-Бӧдья гуртысь егитъёс, кыкетӥ луизы кыкваос, куинетӥ – Ляльшурысь пиналъёс. Уйзэ люкаськем командаос Петуньки школаын ортчытӥзы. Нош ӵуказеяз стадионын арбуз понна гольык пыд ӵошатскон ортчытӥзы. Ужрадэз йылпумъяса, котьку сямен ик кивалтӥсьёсын котырес ӝӧк сьӧрын кенешизы, йылпумъянъёс лэсьтӥзы, сӥзёнъёсэс веразы, тырмымтэоты шараязы. Котькуд ар маке выльзэ пыртыны тыршиськом, умойгес карыны, котькуд ар куронъёссэс лыдэ басьтӥськом - кивалтӥсьёслэсь, пиналъёслэсь Алина Чернова, «Шунды» огазеяськонлэн кивалтӥсезУжрад витетӥ арзэ ини Шаркан ёросысь Зар-Вишурын ортчиз. Алина Чернова нимысьтыз пусйиз гуртысь калыклэсь мыло-кыдо луэмзэс, ужрадэз ӵошен радъяны тыршемзэс, учкыны люкаськемзэс. Солэн кылъёсызъя, ужрадэ ог 100 пала адями пыриськиз ке, учкисьёсты, радъясьёсты, висисьёсты, «шундыосты» лыдъяса, ог 500 пала люкаськылӥз луоз.  Тодэ вайытом, вуоно шутэтскон нуналъёсы Вотка ёросын удмурт егитъёслэн «Юр-яр» элькун турслётсы ортчоз. Тегъёс: Мерлык Лулчеберет Шаркан егитъёс Удмуртия удмуртъёс Шунды  